Zambië se wit president verander besluit na oproer – praag.co.za — 20 jaar jonk!
President Guy Scott se aangekondiging dat hy Edgar Lungu, wat ook as die minister van verdediging en justisie waargeneem het, se afdanking gekanselleer het, het gemoedere weer kalmeer.
Scott is Dinsdag daarvan beskuldig dat hy nie die Zambiese kultuur respekteer nie, nadat hy die leier van die regerende party afgedank het terwyl die land nog rou oor die afsterwe van president Michael Sata.
Sata het Lungu as die opsigter-president aangewys terwyl hy in Londen vir mediese behandeling was. Scott, sy amptelike adjunk, is egter op 28 Oktober as die president aangestel ná Sata se afsterwe.
Talle lede van die Patriotic Front (PF) het deur die nag in Lusaka in opstand gekom, bande aan die brand gesteek en gedreig om voertuie te beskadig.
Sata se begrafnis vind op 11 November plaas.
Scott kan egter nie oor drie maande aan die presidensiële verkiesing deelneem nie, aangesien sy ouers nie in Zambië gebore is nie, maar ontleders meen die afdanking van Lungu sonder redes, is 'n aanduiding dat Scott wel sal staan as kandidaat.
Hy is in 1944 gebore in die destydse Noord-Rhodesië nadat sy pa geëmigreer uit Glasgow as 'n dokter om op die spoorweë te werk.
As ekonoom wat aan Cambridge gestudeer het, het hy die politiek betree in 1990.
Sommige Zambiërs het aangedui dat hulle nie omgee om 'n wit president te hê nie, maar ander meen Scott sal kolonialisme laat herleef.
Zambië, die destydse Noord-Rhodesië, het in 1964 onafhanklikheid verkry van Brittanje. Die land se eerste president was Kenneth Kaunda.
Skrywer praagGepubliseer op 5 November 2014 Kategorieë Nuus, Suider-AfrikaSleutelwoord Edward Lungu, Guy Scott, Skotland, waarnemende president, Zambië